Til alle kolonister på Solvang 1

# Innkalling til årsmøte 2021

**Ordinært årsmøte for Solvang 1 i 2021 vil bli avholdt 24. oktober klokken 17 på Huset.**

## Dagsorden

1. Åpning og konstituering
2. Godkjenning av innkalling og dagsorden
3. Styrets beretning for 2021
4. Innkomne forslag
5. Fastsettelse av kontingenter og honorarer
6. Valg

Vel møtt til årsmøtet!

Med vennlig hilsen,  
Christian Falkenberg Kjøde  
styreleder

# Styrets årsberetning 2021

## STYRETS ARBEID

Styret har bestått av:

* Christian Falkenberg Kjøde, hytte 19 – leder
* Berit Nilsen, hytte 34– nestleder
* Bente Mirella Bügelmeyer, hytte 35 – sekretær
* Bjørn Arild Flåten, hytte 66– kasserer
* Tom Nielsen, hytte 66 – styremedlem
* Anne Ånstad, hytte 54 – styremedlem
* Bjørg Hakkelberg, hytte 110 – styremedlem

Styret har hatt 16 styremøter i løpet av arbeidsåret. Med unntak av midtvinters og i juli, har styret stort sett hatt møte annenhver uke. Ved sesongstart har de ulike komitéene hatt møte med styrets arbeidsutvalg (styreleder, nestleder og sekretær) i forkant av styremøter. Ved flere anledninger har styret også foretatt befaringer, i forbindelse med byggesaker eller i saker som angår ordenskomitéen. Vi har også hatt befaring i forbindelse med salg av hytter.

Året 2021 har vært et meget spesielt år og de mange smitteverntiltakene som har vært innført i samfunnet og i hagen har begrenset mulighetene for å gjennomføre mange aktiviteter. Dette har medført at det ikke har vært gjennomført vårdugnad, utleie av Huset har vært begrenset, aktiviteter med mange deltakere har vært avlyst, Solvangdagene ble avlyst og alle har merket dette på livet i hagen. På tross av dette er styret godt fornøyd med alle de aktivitetene vi har fått gjennomført, at fellesarbeidskomitéen har kunnet gjennomføre det meste av det arbeidet som har vært nødvendig, at Gjestebudet fikk avholdt middagene med noe begrenset deltakelse og at aktivitetskomitéen har fått gjennomført mange populære aktiviteter. Styret håper på en normalisering av hagens aktiviteter til neste år.

Styret har i løpet av 2021 prøvd å avskaffe mest mulig av kontantbehandlingen i hagen. Vipps er nå det foretrukne betalingsmiddelet i hagen, med egne løsninger (faktura) for de få som ikke har smarttelefon.   
I år har dette ført til at vi har vesentlig høyere inntekter fra aktiviteter enn tidligere. Innbetaling kommer til hagens konto framfor at det ligger kontanter hos styret eller enkelt kolonister. Dette gir vesentlig bedre kontroll og forenkler administreringen av hagens økonomi. Dette ser styret på som veldig positivt.

Styret har i løpet av året gitt tre advarselsbrev til kolonister som ikke skjøtter sin parsell i henhold til vedtektene. Det er beklagelig at slike brev må gis men dette er viktig slik at hagen både benyttes av de som har parseller og at hagen og hytten vedlikeholdes.

Styret har også behandlet mange saker knyttet til drift. Vedtak fra fjorårets årsmøte er forsøkt fulgt opp, men på grunn av mange av tiltakene for å håndtere smittesituasjonen så har ikke alle tiltak blitt gjennomført. Dette arbeidet vil derfor fortsette i 2022.

Styret behandler også en rekke byggesaker etter bygge­komitéens innstillinger, og i mange tilfeller er arbeidet krevende. Heldigvis kan vi godkjenne de fleste søknadene ettersom de følger byggeforskriftene. Allikevel vil styret oppfordre kolonistene til å sette seg inn i byggeforsrkiftene ettersom vi ved flere anledninger har sett feil i forbindelse med byggingen som i ettertid er blitt pålagt endret. Dette er synd og koster endel for den enkelte kolonist.

Leder, nesteleder, kasserer og sekretær håndterer dessuten mange forespørsler og henvendelser utenom styremøtene, det mottas og sendes blant annet et stort antall e-poster i løpet av året. Det har som vanlig vært kontortid mandager mellom 18.00 og 18.30 fra midt i april og ut september. På grunn av ny parkeringsløsning vil kontordager i 2022 kun være annenhver mandag på de dagene styret har møte.

Styret ønsker å takke alle som har hatt verv for hagen.

## Hagefellesskapet

For styret er det et mål å stimulere til økt aktivitet og bred deltakelse i hagefellesskapet vårt. Vi ønsker at alle skal oppleve seg som del av et trivelig miljø som gir overskudd i hverdagen! Vi er omlag 220 kolonister i hagen. Til enhver tid er det bortimot 50 av oss som påtar oss å sitte i styrer, komiteer og lag. Flere bidrar som hagens representanter i ulike sammenhenger, mens andre gjør en viktig innsats utenom de valgte verv.

## Informasjon til kolonistene

Styret har brukt flere kanaler for å informere medlemmene. Beskjeder om arrangementer o.l. har blitt sendt ut pr. epost, det har blitt informert på hagens Facebook-side og vår egen nettside, og lapper er hengt opp på tavlene.

## langtidsplan for vedlikehold og større investeringer

I tiårene fremover må vi påregne større utgifter knyttet til vedlikehold av hagens fellesanlegg og -utstyr. Det står dårlig til med asfaltbelegget og strømnettet trenger oppgradering, se under**.** Det er laget en oversikt over vedlikeholdsbehov og en vedlikeholdsplan som inneholder prioriterte og planlagte oppgaver i årene fremover.

## Utbedring av det elektriske anlegget på Solvang

Fellesstyret for Solvang kolonihager (tidligere SU) er ansvarlig for det interne strømnettet på̊ Solvang, inkludert stolper og kabler. Det er tre store fellesmålere for strøm; disse følger ikke avdelingsgrensene og det er derfor fellesstyret som avregner strømforbruk etter at avdelingene har samlet inn strømavlesing fra hver kolonist.

Strømnettet er i svært dårlig stand. Det ble gjort en betydelig oppgradering i inntakskabler og strømnettet mellom stolpene i 2021, men fremdeles gjenstår en del arbeid. Dette inkluderer de interne kablingene i hver enkelt hytte, kapasiteten i strømnettet, og utskiftning av den del stolper.

Hva som skjer med strømnettet videre i forholdet til Elvia (tidligere Hafslund) er fortsatt usikkert, men uansett utfallet av dette må vi vedlikeholdet strømnettet. Det er derfor også inngått en driftsavtale med Omexom. Det er i tillegg en pågående diskusjon med Elvia om nye strømmålere som fjernmåler strømforbruket, slik vi har i våre boliger. Dette spørsmålet håndteres av Kretsen ettersom det gjelder alle hagene i Oslo.

## Veibelysning

Styret byttet høsten 2020 all veibelysning i hagen. Dette har gjort belysningen på kveldstid betydelig bedre. Dette skal også de andre hagene gjøre nå i høst.

## Flere parseller på Solvang

Felles årsmøte for Solvang kolonihager har vedtatt at vi ønsker å få plass til flere parseller, ved å ta i bruk lite brukte fellesområder til nye hytter. Vi tror at dette kan være positivt for hagenes omdømme, og for de mange tusen på venteliste. De siste årene har Solvang kolonihagers fellesstyre jobbet med å finne fellesarealer som kan benyttes til nye parseller. Dette arbeidet pågår fremdeles, men det har vært lite fremgang siden årsmøtet 2020.

## avfallshåndtering

En gang i måneden kommer kommunens kvistbil, en ordning som vi drar stor nytte av. I år har gjennom­føringen vært annerledes på grunn av smitteverntiltak, men styret synes dette har fungert godt.

Gubbelaget gjør et viktig bidrag med sitt tilbud til kolonistene om bortkjøring av hageavfall. Vi minner om at avfallet må være ferskt, det er ikke hyggelig for noen å måtte håndtere råtnende avfall. Styret takker gubbelaget og håper at de vil fortsette med denne innsatsen for fellesskapet.

Kjell Benjaminsen har, som i tidligere år, tatt ansvar for søppelhuset, og vi takker ham for det. Husk at alt avfall skal være i egnede poser og knyttet godt igjen.

## parkering

31. oktober opphører parkeringskortene vi har. Parkeringsselskapet utsteder ikke nye kort og vi må derfor over på en elektronisk løsning. Alle som etter denne datoen ønsker å benytte seg av parkeringen må sende en e-post til styret som kan lage en profil.   
  
Hver enkelt beboer må deretter inn å registrere bilen de ønsker skal kunne parkere. Hver kolonist kan kun ha en aktiv bil registrert og ønsker man å bytte bilen som er aktiv må man inn i løsningen å gjøre dette.

Styret vil fakturere alle de som ønsker parkering med 400 kroner pr. år. Det vil gjøres ved at de som har aktive profiler blir belastet dette.   
  
Hvis noen trenger hjelp i forbindelse med at avtalen opprettes så kan vi hjelpe med det.

**REGNSKAP**

Siden regnskapet nå følger kalenderåret vedtas dette på vårmøte i 2022.

## Vinterboere

Vi hadde tre som overvintrer i hagen utover sesongen 2020.   
For kommende vinter har styret innvilget vinterbeboelse for to parseller.

## Solvangdagene

Årets Solvangdager ble avlyst på grunn av koronaepedemien.

## byggeforskrifter og Byggesaker

På Solvanghagenes felles årsmøte 20. mai 2020 ble det fastsatt nye byggeforskrifter. Dersom du planlegger å bygge på hytta eller parsellen er det viktig at du setter deg godt inn i de nye forskriftene.

* <https://www.solvangregler.no/bygg/forskrifter/>
* <https://www.solvangregler.no/bygg/tegninger/>
* <https://www.solvangregler.no/bygg/skjemaer/>

Bygging og vedlikehold er regulert i byggeforskriftene med tilhørende tegninger. Styret er ansvarlig for at bygging skjer i henhold til byggeforskriftene. Byggekomitéen gjør saksforberedelser og gir innstilling til styret om en søknad bør godkjennes eller ikke. Byggesaker tar mye tid. En del leser ikke regelverket godt nok før de sender søknader, og forskriftene er såpass kompliserte at saksbehandlingen tar mye tid. I år har vi brukt mindre tid enn tidligere år, på grunn av redusert antall saker, men vi oppfordrer alle til å sette seg godt inn i forskriftene før de leverer søknad. Husk også at alle berørte naboer skal signere på nabovarsel.

Alle byggereglene ligger nå ute på [www.solvangregler.no](http://www.solvangregler.no). Gamle papirversjoner i hyttepermer e.l. er *ikke* gyldige. Se også Byggekomitéens årsrapport lenger ned i dokumentet.

## Hytteoverdragelser og hyttesalg

|  |  |
| --- | --- |
| * Hytte 113 ble solgt til Airin Petra Lyshaug (13 år på venteliste) |  |

Velkommen til den nye kolonisten!   
Vi minner om at **fristen for innmelding av hytter for salg neste år er 1. april 2022**

## Bruk og utlån av hyttene

Mange bruker hyttene sine mye, mens noen hytter står mye ubrukt. Det å ha kolonihytte er et privilegium vi nyter godt av. Men det å ha hytte medfører også en rekke forpliktelser. Kolonihagene er en del av byens kulturarv, en kulturarv som skal brukes og holdes levende både ved hagestell og gjennom aktiv tilstedeværelse og deltakelse i hagefellesskapet. Særlig med tanke på reforhandling av festeavtalen med kommunen om noen få år, er det viktig at vi overholder disse forpliktelsene. Her vil vi gjengi formuleringer fra Vedtekter for parsellhage og kolonihageforeninger tilsluttet Norsk kolonihageforbund.

*Medlemmene skal bruke og til enhver tid holde sin parsell / parsell og hytte velstelt og i pen og ordentlig stand. Medlemmene plikter også å holde ved like hekker eller annet hegn for sin parsellgrense og mot veiene og halve veien utenfor sin parsell.*

*Det forutsettes aktiv og jevnlig bruk av parsellen og at medlemmet deltar i det fellesskap som kolonihagen er ment å være. Manglende/lite bruk og tilstedeværelse uten at det er tatt opp på forhånd og begrunnet med særskilte forhold for en avgrenset periode, vil kunne bli ansett som mislighold av leieavtalen.*

*Fremleie er ikke tillatt. Det er tillatt å låne ut parsell / parsell med hytte i kortere perioder. Utlån for mer enn 14 dager må forhåndsgodkjennes av styret. Som hovedregel gjelder at søknad om utlån utover én driftssesong ikke innvilges.*

Vedtektene finnes på <https://solvang1.no/vedtekter-regler/>

De som ikke er i stand til å overholde sine forpliktelser som kolonister, bør vurdere å selge hytta si. Vi som har vært så heldige å få kjøpe hytte bør nok i større grad tenke på at hyttene ikke bare er vår private eiendom, men også en del av byens levende historie. Styret synes det er synd at hytter blir stående ubrukte store deler av sesongen, samtidig som flere tusen står på venteliste.

## Fellesstyret for solvang kolonihager

Solvang kolonihager består av fem selvstendige kolonihageforeninger i Oslo, alle tilsluttet Oslo krets av Norsk kolonihageforbund. De fem kolonihageforeningene, kalt avdelinger, har en del felles infrastruktur og regelverk. Fellesstyret for Solvang kolonihager har ansvar for å ivareta de fem kolonihageforeningenes felles anliggende, deres interesser og forpliktelser, slik felles årsmøte fastsetter. Fellesstyret er juridisk eier av felles infrastruktur etter vedtak i felles årsmøte. Christian Falkenberg Kjøde fra avdeling 1 er styremedlem i fellesstyret.

Fellesstyret har de siste årene jobbet med å få driften av organisasjonen inn i lovlige og godkjente former. Dette arbeidet ble sluttført i 2019, ved at det tidligere Samarbeidsutvalget ble erstattet av den nye foreningen Solvang kolonihager. Foreningen ledes av et fellesstyre, med tilnærmet samme oppgaver som Samarbeidsutvalget hadde tidligere.

Den største oppgaven det siste året har vært å utrede framtiden til strømnettet vårt samt oppgradering av dette, se eget punkt.

En annen viktig sak har vært å finne plass til flere parseller.

Fellesstyret jobber også for likere behandling av like saker i kolonihagene. Dette kan være hvordan man gjennomfører komite arbeid, håndterer mislighold, behandler byggesøknader, gjennomfører pliktarbeid, gjennomfører salg samt styrearbeid. Her fremkommer det betydelige forskjeller og fellesstyret vil jobbe for at noen av disse forskjellene minimeres. Det er allikevel ikke et mål at alt skal gjøres likt, og det er uansett den enkelte hage som bestemmer dette.

# Sak 4: Innkomne forslag

**Forslag A: Beskjæring av de to lindetrærne i Dalen på lekeplassen.**

**Fra: Svein Sæterdal hytte 64**

Det er nå ca 10 år siden de to store trærne på lekeplassen ble beskåret. Siden den gang har de to trærne vokst 4-5 meter i høyden og fått et mye større omfang. Dette fører til at store deler av lekeplassen blir liggende i skyggen av disse trærne samt at lekehus, sandkasse og sklie får et veldig stort løvnedfall om høsten. Lekeplassen vil derfor bli mye mer lys og innbydende om trærne ble kuttet ned til samme størrelse som ved forrige beskjæring.

Siden trærne nå er så store trengs det profesjonell folk til å gjøre dette, slik som sist. Kostnadene kan begrenses om hagen selv kan kvitte seg med avfallet slik det ble gjort etter siste rydding i 100-meters skogen.

**Styrets begrunnelse:** Styret støtter forslaget og vil, hvis årsmøtet vedtar forslaget, hente inn tilbud fra et firma som kan forestå beskjæringen.

**Styrets forslag til vedtak: Beskjæring av trærne i dalen vedtas**

**Forslag B: Anlegg av stor sklie fra flaggstang sydvest til inngang badmintonbanen**

**Fra: Svein Sæterdal hytte 64**

Alle som har besøkt avdeling 4s lekeplass med sin store sklie har sett hvor populær denne er for barn, ungdom og lekne voksne. Terrenget i Dalen på avdeling 1 er ypperlig egnet til en lignende stor sklie. Sist jeg undersøkte var det mulig å få en slik sklie for ca 80 000 kroner. Kanskje kan vi også oppnå endel støtte via ulike offentlige og private bidragsyteren, slik flere lekeplassutbyggere har greid ellers i byen.

Dette vil være en investering som vil glede vår hages barn, Sogn barnehage som stadig er på besøk og andre besøkende.

Dette vil bli kunne bli et av flere omdømmefremmende tiltak i prosjektet «levende park» som vi trenger i arbeidet for å oppnå politisk forståelse for fornyelse av leiekontrakten i 2025.

**Styrets begrunnelse:** Dette forslaget har vært oppe til behandling flere ganger tidligere og har ikke blitt vedtatt. Styret støtter derfor ikke forslaget, men vil utrede om det kan søkes støtte til en større rehabilitering av lekeplassen.

**Styrets forslag til vedtak: Forslaget om sklie avvises**

**Forslag C: Ominnredning av Loppehuset til enkelt overnattingssted for gjester til kolonister**

**Fra: Svein Sæterdal hytte 64**

Hjemmets kolonihage har i mange år hatt et enkelt rom i forsamlingshuset sitt for utleie til overnattingsgjester hos kolonistene. Dette har vært en suksess som også har bært seg økonomisk for hagen. Noe lignende burde det også nokså enkelt være mulig å få til også ved en enkel ominnredning og indre oppussing av Loppehuset til en enkel campinghytte- standard med vannkran ute , køyesenger og vannkoker. Innredning bør ikke ta større plass en at Loppehuset fremdeles kan brukes til vinteropplag for Hagens Solpynt møbler.

En slik bruk av Loppehuset vil ikke være til hinder for en senere eventuell fullstendig ombygging og omregulering til ny kolonihageparsell. Siden en prosess med omregulering ut fra erfaringene med «Rekkehyttene «og ny hytte på tidligere friområde på avdeling 4, trolig vil ta flere år – bør en i alle fall benytte Loppehuset til gjestehytte i mellomtiden.

**Styrets begrunnelse:** Dette forslaget har også tidligere vært fremmet og ikke fått tilstrekkelig støtte. I tillegg vedtok årsmøtet i 2019 at Loppehuset skulle brukes som lager. Dette forslaget vil dermed ikke støtte opp om vedtaket fra 2019.

**Styrets forslag til vedtak: Forslaget om bruk av Loppehuset til overnatting avvises.**

**Forslag D: Fornyelse av solpynten**

**Fra: Kjell Elfstrand hytte 80**

Det settes opp 1 eller 2 griller/peiser ved flaggstangen og et partytelt på 3 ganger 4 meter. Da kan dette området brukes selv ved regnvær. Om noen vil reservere dette til et selskap, må de betale en liten avgift til styret. Ellers kan det brukes fritt. Grillrester og rengjøringsmateriell kan oppbevares der hvor vaskemaskinene står. Om en person skal være ansvarlig stiller forslagsstiller gjerne.

**Styrets begrunnelse:** Styret syntes forslaget er godt med unntak av partyteltet. Styret støtter derfor forslaget om å bygge griller/peiser som kan benyttes av kolonister og de som leier huset. Partytelt på solpynten kommer neppe til å bli særlig pent og uansett ta litt av plassen. De som leier Huset og ønsker et partytelt på solpynten kan leie dette og sette det opp den dagen de leier Huset. Det må utredes hvor mye det koster å sette opp peisene

**Elfstrands forslag til vedtak: Forslaget vedtas som beskrevet**

**Styrets forslag til vedtak: Forslaget vedtas som beskrevet med unntak av partyteltet.**

# Sak 5: Fastsetting av kontingent og honorarer

Årsmøtet 2017 vedtok at medlemskontingenten i Solvang 1 heves med 2,5 prosent per år for å holde tritt med prisutviklingen. Dette prinsippet videreføres. Kontingenten i 2021 var 3446 kr.

Nivået for honorarer foreslås å holdes uendret. Styreleder, nestleder, kasserer og sekretær mottar 10 000 kr og øvrige medlemmer 2000 kr per år i honorar.

*Forslag til vedtak:*

1. Kontingenten økes med 2,5 prosent og fastsettes til 3533 kr per parsell for 2021.
2. Honorar til styreleder, nestleder, kasserer og sekretær er 10 000 kr, øvrige styremedlemmer 2000 kr

# Sak 6: Valg

Valgkomitéen har bestått av Nils Rydland, Ann-Tove Thomassen og Grethe Strand-Pedersen

De foreslår følgende:

## Forslag til Tillitsvalgte, Solvang 1, 2021-2021

|  |  |  |
| --- | --- | --- |
| **Funksjon** |  | **Forslag** |
| **Styret** | *Består av 7 medlemmer* | |
| Leder | Ikke på valg | Christian Kjøde, hytte 19 |
| Nestleder | Gjenvalg 2 år | Berit Nilsen, hytte 34 |
| Sekretær | Gjenvalg 2 år | Bente Bügelmeyer, hytte 35 |
| Kasserer | Ikke på valg | Bjørn Arild Flåten, hytte 48 |
| Styremedl. | Gjenvalg 2 år | Tom Nilsen, hytte 66 |
| Styremedl | Gjenvalg 1 år | Anne Ånstad, hytte 54 |
| Styremedl. | Ny 2 år | Randi Eikenes, hytte 69 |

|  |  |  |
| --- | --- | --- |
| **Kretsstyret** | | |
| Repres. | Gjenvalg 2 år | Wenche Lillevik, hytte 88 |
| Vararepr. |  | Christian Falkenberg Kjøde, hytte 19 |
| **Kretsens årsmøte** | | |
| Repres. | Ny 2 år | Camilla Ruud, hytte 79 |
| Styrets rep. |  | Christian Falkenberg Kjøde, hytte 19 |
| **Felles årsmøte Solvang** | | |
| Repres. | Ny 2 år | Ann-Tove Thomassen, hytte 112 |
| Repres. | Ikke på valg | Lisbeth Trelnes, hytte 73 |

|  |  |  |
| --- | --- | --- |
| **Aktivitetskomitéen** | | |
| Leder | Gjenvalg 2 år | Peder Opstad, hytt 28 |
| Medlem | Gjenvalg 2 år | Eivor Vindenes, hytte 111 |
| Medlem | Gjenvalg 2 år | Hilde Thygesen, hytte 38 |
| Medlem | Ny 2 år | Ida Marie Kjølstadmyr, hytte 81 |
| Medlem | Ikke på valg | Trond Knutsen, hytte 84 |
| Medlem | Ikke på valg | Eva Strand, hytte 25 |
| Medlem | Ikke på valg | Henrik M. Christiansen, hytte 92 |
| Medlem | Ikke på valg | Gry Ystebø, hytte 11 |
| **Byggekomitéen** | | |
| Leder | Ny 2 år | Per Otto Haavik, hytte 56 |
| Medlem | Ny 2 år | Steinar Q Andersen, hytte 57 |
| Medlem | Ikke på valg | Silje Seierstad, hytte 8 |
| Medlem | Ikke på valg | Vegard Morberg, hytte 93 |
| **Salgskomitéen** | | |
| Leder | Ikke på valg | Anne Grethe Nilsen, hytte 101 |
| Medlem | Ikke på valg | Hilde Gresslien, hytte 107 |
| Medlem | Gjenvalg 2 år | Ulf Rød, hytte 10 |
| Medlem | Ny 2 år | Trine Paulsen, hytte 105 |
| **Ordenskomitéen** | | |
| Leder | Ikke på valg | Birger Strand Pedersen, h. 77 |
| Medlem | Ikke på valg | Hege Markussen, hytte 23 |
| Medlem | Gjenvalg 2 år | Kjell Benjaminsen, hytte 16 |
| **Pliktarbeidskomitéen** | | |
| Leder | Ny (som leder) 2 år | Asbjørn Klomstad, hytte 12 |
| Medlem | Gjenvalg 1 år | Gisli Kristjanson, hytte 54 |
| Medlem | Ny 2 år | Erik Bakke, hytte 97 |
| Medlem | Ny 2 år | Geir Birkeland, hytte 95 |
| Medlem | Gjenvalg 1 år | Kjell Elfstrand, hytte 80 |
| Medlem | Gjenvalg 2 år | Kent Andersen, hytte 37 |
| Medlem | Ikke på valg | Lise Lotte Harang, hytte 67 |
| Medlem | Gjenvalg 2 år | Kjersti Lind, hytte 109 |
| Medlem | Ikke på valg | Erling Padøy, hytte 39 |
| **Revisorer** | | |
| Leder | Gjenvalg 2 år | Trond Steinum, hytte 21 |
| Medlem | Ikke på valg | Svein Sæterdal, hytte 64 |
| **Valgkomitéen** | | |
| Leder | Gjenvalg 2 år | Nils Rydland, hytte 16 |
| Medlem | Ikke på valg | Ann Tove Thomassen, hytte 112 |
| Medlem | Ikke på valg | Grethe Strand-Pedersen, hytte 77 |

# Vedlegg: Årsrapporter fra komiteer og lag

Komitéenes årsrapporter er til årsmøtet i hagen.   
Damelaget og Gubbelaget er selvstendige organisasjoner, og deres årsrapporter er til orientering.

## FELLESARBEIDSKOMITÉEN (pliktkomitéen)

Pliktarbeidsesong 2021 ble ganske normal selv om covid-19 la noen begrensninger. Komitéen fikk 3 nye dyktig medlemmer og bemanning har i år vært god.

Det er gjennomført 12 ordinære plikter (7 onsdager og 5 lørdager).

Hellelegging på Honnørplassen og Karl Johans plass har vært årets store prosjekt. Og tok litt tid før vi fikk dreis på det. Heldigvis er kompetanse både i komiteen og ikke minst blant kolonistene. Fylt på pyntesten og ordnet rundt bordet på Honnørplassen. Ellers har gått det uklipping av gress, luking og rydding på fellesområdet. Videre rydding av småskog pluss diverse skarpe og malearbeid.

Det er kjøpt inn nye spiler til benkene og råtne spiler er byttet og benkene malt i nye farger.

Klipping av gress i dalen har i år sesongoppgave for to hytter.

Dessverre ble det dårlig treff mellom lørdagspliktene og når komprimatorbilen(kvistbilen) kom så hageavfallet ble liggende lenge. Det er viktig at de som har deltatt på pliktarbeidet i forkant av at komprimatorbilen kommer og hjelper til med å kaste hageavfall fra pliktarbeidet. Gubbelaget har bidratt med bortkjøring av hagefall fra plikt og rydding og bortkjøring fra området til felleskomiteen og mc-parkering. Kun felleskomiteen har adgang til legge avfall der.

Fellesarbeidskomiteen takker for sesongen og innsatsen som er blitt gjort av kolonistene!

Med hilsen fra Fellesarbeidskomitéen, 10.10.2021.

## SOLVANGs GJESTEBUD

Sommer 2021 har vært en bra sommer for Gjestebudet.

Vi har hatt jevnt med besøk på alle middagene og det kan se ut som om gjestene har begynt å få til hvordan de skal melde seg på. Vi har noen faste stamkunder og nye gjester hver gang og det gleder oss stort.

Vi har fått en ny kokk dette året og er til sammen 4 kokker. Vi har trofaste assistenter som er hengivende og glade. Vi har det gøy når vi lager maten og utfordrer oss selv hver middag på å lage nye, spennende retter.

Dette året har vi laget en oversikt over hva vi har laget i 2021 og må få lov til å si at vi er stolte 🙂

Vi ønsker alle kolonister velkommen til neste år. 2022 ønsker vi å strekke sesongen litt og begynner 22 mai allerede. Velkommen skal dere alle være!

2022 er året vi byr på overraskelser!

*Katharina Schöndorf, Gjestebudet*

## Aktivitetskomitéen

**Med i komiteen:**

Trond Knudsen

Eva Strand

Henrik Melgaard Christensen

Eivor Vindenes

Hilde Thygesen

Gry Ystebø

Peder Gåre Opstad (leder)

**Sesongen kort oppsummert:**

En mildt sagt utfordrende sesong pga av korona og restriksjoner rundt antall deltagere og nødvendig avstand.

Antall deltagere på de ulike arrangementene har vært lav, men vi håper at en normal sesong (uten koronarestriksjoner) i 2022, kan føre til økt deltagelse.

Det skal også sies at antall deltagere steg utover sesongen, med St. Hansfeiring og Bocciacup som klare høydepunkt.

AVLYSTE ARRANGEMENT

**Pga koronarestriksjoner:**

22. april: Foredrag om chili

20. mai: Kurs i spiselige vekster

22. mai: Melodie Grand Prix på Huset

27. mai: Kurs i ølbrygging

3. mai: Beskjæring av frukttrær

**Pga for få påmeldte:**

12. juni: Kurs i bonsai

**Pga syk kursholder:**

12. august: Andre forsøk på kurs i spiselige vekster

DETTE FIKK VI TIL

13. juni: Frokost på Vettakollen med avmarsj fra avd 1 kl. 0700.

Totalt 11 deltagere på tvers av avdelingene.

17. juni: Kurs i kompostering

med Nils Rydland og Trine Karlsen

10 deltagerere + kursholdere

23. juni: St. Hansfeiring

Den opprinnelige planen om feiring lørdagen 19. juni lot seg ikke gjennomføre, da de gjeldene koronarestriksjonene ikke ble lettet før 18. juni.

Bra oppmøte. Salg av rømmegrøt og tenning av bål kl. 21.

1. juli: Quiz på Solpynten

Rundt 20 deltagere.

Gratis popcorn (til filmkvelden) som premie til vinnerne.

1. juli: Kino på Huset

Film «De urørlige»

15 deltagere.

8. juli: Kino på Huset

Barn: «Adéle and the secret of the mummy» (5 deltagere)

Voksne: «Skinke skinke»

14 deltagere

11. juli: Salg av stauder

Stor takk til Nils Rydland som stod for både stauder og selve salget.

Inntektene gikk til aktivitetskomiteen.

5. august: Kino på Huset

Barn: «Kung Fu Panda» (6 deltager)

Voksne: «The Piano» (15 deltagere)

14. august: Teater

«Refusert» av Tommy Sørbø med Lars Sørbø på scenen.

Forestillingen hadde urpremiere 27. aug på Teater Ibsen i Skien.

Arrangementet var gratis, og det var ca 30 personer til stede.

29. august: Solvangcup i boccia

Tilsammen 12 lag fordelt på samtlige 5 avdelinger.

Fra avdeling 1 stilte Ungdomslaget, Andrelaget og Gubbelaget.

Det ble ren avd. 1-finale, der Andrelaget gikk av med seiren.

Gratulerer til Christian Falkenberg Kjøde, Ingvar Andersen og Cathrine Gåre Opstad, som imponerte med lange og treffsikre kast, og som sørget for at vandrepokalen «Den gylne høyrearm» havnet der den hører hjemme!

Takk til Per og Nils Olav fra Gubbelaget, som stilte som dommere!

Også stor takk til Damelaget som bidro med premie til vinnerlaget, og som sørget for vafler, kake og kaffe under turneringen.

Ettersom Damelaget stod for det søte, gikk Aktivitetskomiteen for salt, og solgte pølser rett fra grillen.

Antall til stede: Fuglene vet. I tillegg til 36 deltagere, 4 dommere og 4 fra Aktivitetskomiteen, kom det publikum fra samtlige avdelinger.

Folk var greie, spritet hender og holdt nødvendig avstand.

Flott vær og topp stemning, men vi innrømmer glatt at vi har et forbedringspotensial når det gjelder gjennomføring av kamper og tidsbruk. Til neste år kommer til vi til å ha kortere omganger i de innledende rundene.

Skjønt, alt i alt så var det jo litt tøft at vi klarte å gjennomføre til sammen 15 kamper på under 4 timer.

Bocciacupen ble sesongens siste arrangement, ettersom både Solvangløpet og Solvangdagene i år ble avlyst.

**Økonomi:**

Vi har tjent mer enn vi har brukt. Noe av dette skyldes at de «kostbare» arrangementene i april og mai ble avlyst.

Vi har også hatt inntekter på salg av snacks & drikke (kino), rømmegrøt (St.Hans), pølser (bocciacup) i tillegg til generøst bidrag fra Nils Rydland (salg av stauder)

## Byggekomitéen

Byggekomitéen har bestått av følgende medlemmer: Nils Olav Årdal (leder) og Ola Rumohr Blingsmo. Silje Seierstad og Vegard Moberg.

Byggekomitéen har ikke myndighet til å godkjenne en byggesøknad, men kommer med en innstilling til styret. Denne sesongen har Byggekomitéen hatt 2 møter i måneden, bortsett fra i juli. Totalt 11 møter. For kortest mulig behandlingstid har Byggekomitéen avholdt sitt møte én uke før Styrets møte. Dette har medført at byggesøknader ikke har behøvd å være mer enn ni dager i systemet før hytteeier kan signere byggetillatelsen i styrets kontortid eller på byggekomitéens møter.

Flere har benyttet anledningen til å få råd og vink av byggekomitéen. I forbindelse med møtene har vi hatt befaring angående nye søknader og oppfølging av gamle byggesaker. Byggekomitéen har også fulgt opp byggearbeider som har foregått utenom sesongen. Det har vært laget 1 tilstandsrapport ifm overdragelse av hytter til ny eier.

Oppdaterte byggeforskrifter er en stor forbedring og vi merker også at den er til mer hjelp for den enkelte beboer.

En oppfordring til slutt, alle som har fått innvilget en byggesøknad og som er ferdig med jobben, gi tilbakemelding til byggekomitéen. Da får vi gjort kontrollbefaringen og arkivert saken.

*Nils Olav Årdal, leder byggekomitéen*

## ORDENSKOMITÉEN

**Ordenskomiteen** har som formål å se til at kolonistene holder sine parseller og hytter i orden. Parsellen skal fremstå ryddig og velstelt, gresset skal klippes jevnlig og blomster og trær skal ikke overstige høyder som er fastsatt i vedtektene. Hekkene skal ikke gå ut i veiene og hindre bl.a. utrykningskjøretøy. Søppel og rot skal ikke lagres på parsellen.

Alle hytter og postkasser skal merkes med husnummer og være godt synlig fra veien. Utelys skal settes på hver kveld hele året igjennom. Ordenskomitéen rapporterer til styret i hagen om mangler og dårlig stell og vedlikehold av hytte og parsell og sjekker at reglene følges mht. høyde på hekker og trær o.l

Ordenskomiteen går runder i hagen hver måned fra mai til oktober . De følger opp med å legge lapper i postkassen til de som ikke følger reglene. Pålegg med frist for utbedring skal gis skriftlig på hver runde, samtidig som rapport gis til styret. Styret følger opp overfor den enkelte kolonist. Enkelte hytter viser seg å være lite bebodd, noe hagene bærer tydelig preg av. Her minner vi om at hytter og parseller skal brukes og vedlikeholdes med tanke på de mange som står på venteliste og gjerne vil inn. Dette har styret spesielt fokus på

Sommeren 2021 har vært ekstra fin og det har bugnet med frukt i de fleste hager. Dessverre ser vi at ikke alle er like flinke til å høste avlingen sin, og frukt og bær henger på trærne og råtner. Her råder vi alle som ikke tar inn frukten sin til å sette opp oppslag, legge ut info på Facebook o.l. slik at andre kan komme og høste og dermed få nytte av frukt og bær.

Ordenskomiteen har flere ganger påpekt de høye trærne som vokser over gjerdet fra parsellene både langs Gutua og fra parseller mot parkeringsplassen. Trærnes tyngde ødelegger gjerdene, og de som har hytte langs Gutua og parkeringsplassen bes **innstendig om snarest** å ta ned trærne til minst gjerdets høyde. Langs Gutua er det plantet villvin. Hvis ikke den kuttes ned en gang hvert år/annethvert år, blir stenglene så tykke at de vokser inn i gjerdet. I tillegg gjør snøen at gjerdet tynges ytterligere ned.

De som har parsell ned mot Dalen har alle fått beskjed om å klippe hekken sin i den samme jevne høyde .

Ordenskomitéen er glad for at de aller fleste kolonister er positive til komiteens arbeid og holder sine hus og hager i orden. Vi takker for den gode kontakten over hekken denne sesongen og ser frem til en ny Vår!

*Birger Strand-Pedersen, leder ordenskomitéen*

## Salgskomitéen

Det har vært kun en hytte 113 i sommer som er blitt solgt. Hun som kjøpte hytta, hadde stått på venteliste siden 2007. Denne gangen fulgte komiteen ren ansiennitet.

Hilsen

Salgskomiteen

Ulf Rød, Hilde Gresslien, Randi Eikenes og Anne Grethe Nilsen

## Damelaget

Årets sesong har vært innholdsrik og positiv, med høyt aktivitetsnivå. Vi er 17 medlemmer og kontingent på kr. 200 pr. år.

### Aktiviteter i perioden:

**Vårmøtet.** På grunn av pandemien ble årets første møte avholdt først 28. mai. Planer for årets sesong med fordeling av arbeidsoppgaver ble gjennomgått. Som alltid var det god stemning og optimisme foran en ny sesong.

**Medlemsmøter.** Damelaget har hatt syv medlemsmøter denne sesongen. Det er en hyggelig og uformell stemning på møtene, noe som er med på å skape trivsel. Vi har blant annet hatt quiz og opplesing av historier fra lagets tidligere tider. Den flate strukturen har medført at alle har tatt ansvar for at laget drives og at aktivitetene gjennomføres på en god måte. Styret har oppnevnt en egen kontaktperson til Dame- og Gubbelaget, noe som er positivt. Vi hadde besøk av kontaktpersonen Berit Nilsen på et av møtene våre, og snakket om hvordan vi kunne samarbeide og bidra i hagen på en god måte.

**Tur til Sofies mat og vinhus.** Torsdag 8. juli dro femten damer til restaurant Sofies, der vi hadde en hyggelig middag sammen.

**Søndagskafé.** Vi har i år igjen hatt søndagskafeer, noe som er blitt godt mottatt. Kafeene har blitt godt besøkt. Vi har i alt hatt syv kafeer.

Den 29. august var det Boccia-turnering i Dalen, i regi av Aktivitetskomiteen. Damelaget hadde kafe, der hjembakte kaker, vafler og kaffe sto på menyen. Vi takker Aktivitetskomiteen for hyggelig samarbeid og for et vellykket arrangement.

**Museet.** Laget har i år malt tak og vegger i hovedrommet på museet. Det var en stor jobb å flytte alle tingene, skrape, vaske, grunne og male flere strøk. Deretter skulle alle tingene vaskes før de ble satt på plass igjen. Det er lagt ned mangfoldig dugnadstimer i år, flere har også tatt med seg gjenstander hjem for vasking og maling. Takk til enkelte «gubber» som også har bidratt i arbeidet. Vi gleder oss over å kunne åpne et nyoppusset museum for alle i hagen neste år.

**Økonomi.** Damelaget har i år hatt inntekter gjennom søndagskafeene og dermed mulighet for å gi noe tilbake til fellesskapet. Vi har i år gitt kr. 3000, eventuelt mer hvis behov, til innkjøp av nye stoler til Solpynten. Laget spanderte også premier til bocciaturneringen i august og det er brukt flere tusen i forbindelse med oppussingen av museet.

16. september 2021  
 Damelaget på Solvang 1

## GUBBELAGET

Pandemien har påvirket aktiviteten i Gubbelaget (GL) i 2020 og 2021.

Møtesesongen ble forskjøvet fra normal start i april til langt ut på forsommeren. Dette har betydd både kortere møtesesong og færre aktiviteter. I 2021 ble to medlemsmøter av denne grunn avlyst. Men til tross for smittesituasjonen i byen har GL gjennomført i alt 14 aktiviteter som løper fra medlemsmøter, bort kjøring av hageavfall, Boccia i Dalen samt restaurantbesøk på Schrøder.

Laget har påtatt seg flere oppdrag fra Styret (bort kjøring) og GL har bidratt med arbeidskraft til oppussing av Museet.

Laget har per dato i alt 14 medlemmer: 11 betalende- og 3 æresmedlemmer.

Lagsmøtene starter kl. 19.30 på torsdager og følger et fast hovedmønster:

* Diskusjon og informasjon
* Servering av varm mat
* Loddtrekking og quiz (forsøksordning)
* Kameratslig samvær

Matlaging har også i år gått på omgang blant medlemmene.

Arbeidsutvalget, AU, som leder Laget, er seg bevist nødvendigheten av å utvikle møtene og aktivitetene samt behovet for framtidig rekruttering. Ambisjonen er å arbeide mer med dette i et framtidig normalt år.

Det har vært et ønske i Laget om felles turer. Bussturer innenlands samt reiser til det nære utland har vært på agendaen. Pandemien satte en stopper for dette i 2021.

GL stilte med eget lag i Boccia turneringen på Solvang 2021 og fikk en sterk 2. plass.

Det har i perioder vært vanskelig for arbeidsutvalget å legge konkrete planer – usikkerheten i smittesituasjonen har bidratt til dette.

Laget har bevilget NOK 4000 (eller mer hvis nødvendig) til kjøp av nye stoler til Solpynten. Dette er en fellesgave fra Dame- og Gubbelaget. Stolene kjøpes inn av lagene tidlig på våren 2022.

GL har med glede merket seg aktiviteten til Damelaget i 2021 og GL har også lagt merke til de mange positive bidrag fra Aktivitetskomiteen. Dette vil bli fulgt opp i konkrete forslag/tiltak fra GL

Arbeidsutvalget i GL har i 2021 bestått av Svein L. Bredesen, Birger Strand-Pedersen og Hans Otto Hauger. AU har i sesongen hatt møter når dette har vært nødvendig. Møtene har vært konsentrerte, korte og uten strenge formkrav.

Gubbelaget Solvang 1

16. september 2021